Marco Sørensen beviste, at hans sejr for to uger siden på Eurospeedway syd for Berlin, ikke var nogen tilfældighed. Søndag drønede han i silende regn først over stregen på Sachenring med et forspring på hele 13 sekunder. Marco Sørensen var også tæt på at vinde lørdagens afdeling, men måtte se sig slået på grund af tekniske problemer. Den nordjyske racerkører er stolt af sin præstation. - Jeg havde aldrig kørt en eneste omgang i bilen i regnvejr før, så det var med lidt sommerfugle i maven, at jeg skulle starte fra pole. Da starten gik, skulle jeg lige finde niveauet for grebet i regndækkene, og faldt ned på tredjepladsen. Men allerede efter første omgang kunne jeg tage føringen igen, og omgang for omgang udbygge forspringet, siger Marco Sørensen.

Referat:
Det nordjyske racertalent Marco Sørensen fra Svenstrup sejrede for anden gang i træk i den tyske Formel Master.